Johanne Jensen fra Løkken fyldte søndag 100 år. Det skulle selvfølgelig fejres sammen med hele hendes store familie. Johanne blev født i 1911. Hun har oplevet to verdenskrige og 20 forskellige statsministre. Og så har hun med årene fået en kæmpestor familie: 14 børn, 37 børnebørn, 60 oldebørn og fire tipoldebørn er det blevet til. Johanne Jensen boede indtil for fem år siden på gården i Rubjerg, hvor hun har boet det meste af sit liv. Hun er nu flyttet på Ældrecenter Havgården i Løkken. Selv om det kniber lidt med hørelsen og synet, så er fødselaren glad og tilfreds, og selv siger hun, at hun aldrig har været syg. - Jeg tager en dag ad gangen, så ser vi, hvor længe det går, griner fødselaren. Johanne Jensen har ingen opskrift på, hvordan man bliver 100 år, men hun mener, at hun er blevet velsignet med nogle gode gener: - Det ligger til familien. Min mor og min bedstemor blev også næsten 100 år gamle, siger hun. Johanne Jensen fik ud over et bjerg af faver også et kort fra Dronning Margrethe, der ønskede hende tillykke med de 100 år.

Referat:
14 børn, 37 børnebørn, 60 oldebørn og fire tipoldebørn. Så stor en familie er det blevet til for Johanne Jensen fra Løkken, der fyldte 100 år søndag.